KIRJALLINEN KYSYMYS E-0464/02 esittäjä(t): Alexandros Alavanos (GUE/NGL) komissiolle. Merenkulkijoiden vähimmäiskoulutustasosta annetun direktiivin 98/35/EY sisällyttäminen Kreikan kansalliseen lainsäädäntöön.



Virallinen lehti nro 205 E , 29/08/2002 s. 0145 - 0145



KIRJALLINEN KYSYMYS E-0464/02 esittäjä(t): Alexandros Alavanos (GUE/NGL) komissiolle (22. helmikuuta 2002) Aihe: Merenkulkijoiden vähimmäiskoulutustasosta annetun direktiivin 98/35/EY sisällyttäminen Kreikan kansalliseen lainsäädäntöön Komission tiedonannossa merenkulkijoiden koulutuksesta ja palvelukseen ottamisesta(1) todetaan seuraavaa: Merenkulkualan koulutuksella on ratkaiseva merkitys EU:n merenkulkijoiden ammattipätevyyden, työllistyvyyden ja liikkuvuuden lisäämisessä. Hyvin koulutetut merenkulkijat parantavat osaltaan Euroopan merenkulkualan kilpailukykyä sekä kohottavat turvallisuuden ja ympäristönsuojelun tasoa. Tiedonannossa todetaan niinikään, että 80 prosenttia kaikista onnettomuuksista johtuu inhimillisestä erehdyksestä. Merenkulkijoiden koulutuksesta annetulla direktiivillä 98/35/EY(2), johon sisältyy Kansainvälisen merenkulkujärjestön merenkulkijoiden koulutusta, pätevyyskirjoja ja vahdinpitoa koskeva kansainvälinen yleissopimus (STCW-yleissopimus), varmistetaan merenkulkijoiden yhteinen vähimmäiskoulutustaso Euroopan unionissa. Direktiivissä säädetään myös kolmansien maiden myöntämien tutkintojen tunnustamista koskevasta yhteisön menettelystä, ja se merkitsee huomattavaa edistysaskelta miehistöjen ammattitaidon varmistamisen ja merenkulkualan ammattien arvostuksen palauttamisen kannalta, koska suuri joukko kolmansien maiden kansalaisia työskentelee merenkulkijoina yhteisössä. Kun otetaan huomioon merenkulun merkitys Kreikalle ja jäsenvaltioiden velvollisuus sisällyttää edellä mainittu direktiivi osaksi kansallista lainsäädäntöään 1. heinäkuuta 1999 mennessä, voiko komissio toimittaa minulle tietoja tämän direktiivin täytäntöönpanosta jäsenvaltioissa? (1) KOM(2001) 188. (2) EYVL L 172, 17.6.1998, s. 1. Loyola de Palacion komission puolesta antama vastaus (17. huhtikuuta 2002) Kuten parlamentin jäsen mainitsee, komissio korosti merenkulkijoiden koulutusta ja palvelukseen ottamista koskevassa tiedonannossaan(1), että merenkulkualan koulutus on keskeinen kysymys sekä työllisyyden edistämisen, turvallisuuden varmistamisen että meriympäristön suojelun kannalta. Perustamissopimusten valvojana komission tehtävänä on varmistaa, että merenkulkijoiden vähimmäiskoulutuksesta 4. huhtikuuta 2001 annettua Euroopan parlamentin ja neuvoston direktiiviä 2001/25/EY(2), jolla merenkulkijoiden koulutusta ja pätevyyskirjoja koskevat kansainväliset vaatimukset(3) saatetaan osaksi yhteisön lainsäädäntöä, noudatetaan kaikilta osin koko yhteisössä. Lukuun ottamatta Alankomaita, missä direktiivin saattaminen osaksi maan lainsäädäntöä on vielä hieman kesken, kaikki jäsenvaltiot ovat ilmoittaneet toimenpiteistä, jotka ne ovat toteuttaneet direktiivin saattamiseksi osaksi lainsäädäntöään. Alankomaiden on vielä annettava kolme asetusta, jotta direktiivi olisi täysin saatettu osaksi lainsäädäntöä. Asetukset annettaneen pian. (1) KOM(2001) 188 lopullinen. (2) EYVL L 136, 18.5.2001. Direktiivillä kumotaan 22. marraskuuta 1994 annettu neuvoston direktiivi 94/58/EY sellaisena kuin se on muutettuna 25. toukokuuta 1998 annetulla neuvoston direktiivillä 98/35/EY. (3) Vaatimukset on määritelty Kansainvälisen merenkulkujärjestön (IMO) kansainvälisessä merenkulkijoiden koulutusta, pätevyyskirjoja ja vahdinpitoa koskevassa vuoden 1978 yleissopimuksessa, sellaisena kuin se on tarkistettuna vuonna 1995.